Diari Oficial de la Generalitat Valenciana


Sumari del DOGV 8018, del 10-04-2017 (2017/3022)

RESOLUCIÓ de 5 d'abril de 2017, de la Conselleria d'Educació, Investigació, Cultura i Esport, per la qual es convoquen, per a l'exercici 2017, subvencions a l'edició electrònica de llibres.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8018

Data del DOGV
:   10-04-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/3022


Data del document
:   05-04-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 5 d'abril de 2017, de la Conselleria d'Educació, Investigació, Cultura i Esport, per la qual es convoquen, per a l'exercici 2017, subvencions a l'edició electrònica de llibres. [2017/3022]  
En compliment del que disposa l'Ordre 75/2016, de 29 de novembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a l'edició electrònica de llibres (DOGV 7929, 01.12.2016), es procedeix a convocar les subvencions esmentades per a l'any 2017. Per a allò no previst en aquesta resolució de convocatòria serà aplicable allò que s'ha establit en l'Ordre 75/2016, de 29 de novembre, de la Conselleria d'Educació, Investigació, Cultura i Esport.  
  
D'acord amb el preàmbul de les bases reguladores mencionades, aquesta convocatòria de subvencions no necessita la notificació a la Comissió Europea, atés que les subvencions que s'atorguen tenen la consideració de ajudes de minimis d'acord amb el que indica l'article 3 del Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, de 24.12.2013).  
En cap cas, les subvencions que s'atorguen podran superar l'import màxim total per beneficiari establit en l'article 3.2 del Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, de 24.12.2013). Concretament, l'import total amb aquest concepte de minimis concedit per un estat membre a una única empresa no sobrepassarà els 200.000 euros (100.000 euros quan es realitzen per compte d'altri operacions de transport de mercaderies per carretera) en un període de tres exercicis fiscals (l'exercici fiscal corrent i els dos exercicis anteriors).  
  
En virtut de tot això, i de conformitat amb els articles 160.4. 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte i finalitat  
1. Convocar per a l'exercici 2017 les subvencions destinades a l'edició electrònica de llibres. Seran objecte de subvenció tant els llibres electrònics en format PDF o EPUB com els llibres interactius o multimèdia, realitzats per empreses editorials que tinguen com a activitat l'edició de llibres en l'àmbit competencial de la Generalitat.  
2. D'acord amb l'article 1.1 de l'Ordre 75/2016, de 29 de novembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a l'edició electrònica de llibres, els llibres electrònics per als quals se sol·licite aquesta ajuda:  
- Podran estar en format PDF o EPUB. Únicament serà subvencionable un únic format per obra o títol.  
- Podran tindre la corresponent versió en paper o ser una obra editada directament en format digital.  
- Hauran de posseir un mínim de cinquanta pàgines per exemplar, excepte els llibres infantils, de teatre i de poesia, i els llibres interactius o multimèdia.  
3. Tant els llibres electrònics com els llibres interactius per als quals se sol·licite aquesta ajuda:  
- Podran estar referits a obres de ficció o no ficció.   
- Hauran de posseir ISBN.  
- Hauran d'haver sigut editats entre l'1 de gener de 2016 i la data de finalització del termini de presentació de sol·licituds per a aquesta convocatòria.  
  
Segon. Supòsits exclosos  
Queden exclosos expressament de les ajudes regulades en aquesta resolució tots els llibres electrònics i els llibres interactius o multimèdia previstos en l'article 1.2 de l'Ordre 75/2016, de 29 de novembre, de la Conselleria d'Educació, Investigació, Cultura i Esport.  
Tercer. Crèdit pressupostari i quantia de les ajudes  
1. Al finançament de les ajudes que s'arrepleguen en aquesta ordre es destinen 75.000 euros com a màxim, amb càrrec a l'aplicació pressupostària 14.87.08.666.33, capítol IV, línia de subvenció S7896000, dels pressupostos de la Generalitat de 2017. Aquesta quantitat no suposa un increment de la despesa aprovada per la Llei 14/2016, de 30 de desembre, de pressupostos de la Generalitat per a l'exercici 2017. Aquest import podrà ser incrementat com a conseqüència d'una generació, una ampliació o una incorporació de crèdit, que no requerirà una nova convocatòria, de conformitat amb el que preveu l'article 58, apartat 2, lletra a, punt quart, del Reglament de la llei general de subvencions.  
  
La dotació total de 75.000 euros es distribueix d'acord amb les àrees o modalitats d'activitats subvencionables següents:  
a) Subvencions a llibres electrònics, en format PDF o EPUB, editats en valencià, amb una dotació de 40.000 euros.  
b) Subvencions a llibres electrònics, en format PDF o EPUB, editats en castellà o altres idiomes, amb una dotació de 20.000 euros.  
c) Subvencions a llibres interactius o multimèdia en qualsevol idioma, amb una dotació de 15.000 euros.  
2. Sense perjuí de les dotacions indicades en cada una de les modalitats mencionades, quan, per raó de falta de sol·licituds o d'incompliments de requisits, no s'exhaurisca la quantia establida en alguna d'elles, l'excedent generat incrementarà a parts iguals la dotació assignada a les altres modalitats.  
  
Quart. Beneficiaris  
Podran obtindre la condició de beneficiaris les empreses mercantils del sector editorial, ja siguen persones físiques o jurídiques, que complisquen les condicions establides per a això en l'article 2 de l'Ordre 75/2016, de 29 de novembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a l'edició electrònica de llibres (DOGV 7929, 01.12.2016).  
  
Cinqué. Despeses subvencionables i excloses  
1. Als efectes d'aquesta convocatòria de subvencions a l'edició electrònica de llibres, es consideraran com a despeses subvencionables i excloses les establides en l'article 4 de l'Ordre 75/2016, de 29 de novembre, de la Conselleria d'Educació, Investigació, Cultura i Esport.  
  
2. El beneficiari podrà subcontractar amb tercers la realització de l'activitat subvencionada, amb els límits i requisits establits en l'article 29 de la Llei 38/2003, de 17 de novembre, general de subvencions.  
  
3. D'acord amb el que estableix l'article 9.4 de l'Ordre 75/2016, de 29 de novembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a l'edició electrònica de llibres (DOGV 7929, 01.12.2016), no es podrà finançar més del 75 % (per als llibres electrònics) ni més del 35 % (per als llibres interactius o multimèdia) del cost total del llibre electrònic o llibre interactiu o multimèdia; s'entén per cost total la suma dels costos que supose per a l'editorial o empresa subvencionada la producció, distribució i comercialització del llibre electrònic o llibre interactiu o multimèdia. El percentatge restant haurà de finançar-se necessàriament amb càrrec als fons propis de l'editorial o per mitjà d'altres ajudes públiques o privades.  
  
Sisé. Sol·licituds i documentació  
1. La sol·licitud de subvenció haurà d'ajustar-se al model que figura com a annex d'aquesta convocatòria i anirà acompanyada dels originals o de fotocòpies compulsades i confrontades de la següent documentació de caràcter econòmic justificativa de despeses:  
a) Si el sol·licitant és una persona jurídica, una fotocòpia compulsada del document públic que acredite la seua constitució i on conste, expressament, l'edició de llibres com a objecte social; una fotocòpia compulsada del NIF de persona jurídica, així com la documentació que acredite la representació que exerceix qui signa la sol·licitud. Si el sol·licitant és una persona física, una fotocòpia compulsada de l'alta en l'epígraf corresponent a l'edició de llibres de l'IAE (Impost d'Activitats Econòmiques), així com, si és el cas, la documentació que acredite la representació que exerceix qui signa la sol·licitud.  
b) Relació detallada de les despeses totals ocasionades per les edicions electròniques de llibres objecte de subvenció, amb identificació del creditor i del document de despesa o factura, l'import, la data d'emissió, la data de pagament i el percentatge de finançament que s'imputa a la Generalitat.  
c) Factures originals, fotocòpies compulsades i la resta de documents de valor probatori equivalent amb validesa en el tràfic jurídic mercantil o amb eficàcia administrativa, acreditatius de les despeses incorporades en la relació anterior i que hauran de correspondre de manera indubtable a l'activitat per a la qual se sol·licita la subvenció. En tots aquests documents haurà de constar clarament que han sigut emesos a nom de l'entitat sol·licitant, i hauran de reunir els requisits arreplegats en el Reial decret 1619/2012, de 30 de novembre, pel qual s'aprova el reglament que regula les obligacions de facturació. Aquestes factures o documents de valor probatori equivalent estaran datats entre l'1 de gener de 2016 i la data de finalització de presentació de sol·licituds, ambdós inclosos.  
d) Original o fotocòpia compulsada de justificants de pagament de les despeses i la resta de documents de valor probatori equivalent, amb validesa en el tràfic jurídic mercantil o amb eficàcia administrativa, incorporats en la relació detallada mencionada en l'anterior punt b, degudament indexats i ordenats.  
Els justificants de pagament consistiran en:  
- Per a les factures pagades per mitjà d'una transferència bancària, document o extracte bancari que incloga el titular del compte, el proveïdor a qui es realitza el pagament, la data de pagament i les quantitats pagades; en el concepte de la transferència haurà de figurar el número de factura o, si hi manca, el concepte pagat.  
- Per a les factures pagades per mitjà d'un xec bancari o un pagaré, còpia d'aquest i un document o extracte bancari en què conste que han sigut efectivament compensats en el compte del pagador. En el cas de pagarés, la data del venciment del pagaré haurà de ser anterior a la data de finalització del termini de presentació de sol·licituds.  
- Per a factures pagades en efectiu, s'adjuntarà un rebut del proveïdor, degudament signat i segellat per ell, en què conste el número de factura, el NIF del proveïdor, la data i l'import. Els pagaments en efectiu s'ajustaran a les limitacions establides en l'article 7.1 de la Llei 7/2012, de 29 d'octubre, de modificació de la normativa tributària i pressupostària, i d'adequació de la normativa financera per a la intensificació de les actuacions en la prevenció i lluita contra el frau (BOE 261, 30.10.2012).  
Aquests justificants de pagament estaran datats entre l'1 de gener de 2016 i la data de finalització de presentació de sol·licituds, ambdós inclosos.  
e) Les despeses salarials referents als treballadors encarregats de producció, distribució i comercialització dels llibres electrònics i llibres interactius o multimèdia per als quals se sol·licita subvenció, hauran d'acompanyar-se d'un certificat de dedicació d'aquests treballadors signat pel representant legal de l'entitat sol·licitant, de les seues nòmines corresponents i dels TC2 corresponents a les assegurances socials dels mesos imputats a la subvenció.  
f) Certificat, per part del representant legal de l'entitat sol·licitant, que acredite que les factures i la resta de documents de valor probatori acreditatius de les despeses realitzades corresponen a les activitats objecte de subvenció.  
g) En el casos de nou perceptor o de canvi de número de compte bancari, s'aportarà el model de domiciliació bancària, que apareix com a annex a aquesta resolució. Aquest model de domiciliació bancària haurà de presentar-se en un document original.  
h) Dades dels llibres electrònics i llibres interactius o multimèdia presentats, segons l'imprés normalitzat que apareix com a annex a aquesta resolució de convocatòria i que es pot descarregar en la seu electrònica de la Generalitat (https://sede.gva.es), amb indicació expressa de la modalitat a què es presenta cada un d'aquells.  
i) Relació detallada d'altres ingressos o subvencions que hagen finançat l'activitat subvencionada, amb indicació de l'import i la procedència.  
2. D'acord amb el que disposa l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, el sol·licitant podrà autoritzar expressament l'Administració perquè obtinga directament les dades necessàries per a acreditar el compliment de les obligacions tributàries i amb la Seguretat Social, així com per a la comprovació directa de les dades d'identitat (DNI) i, si és el cas, de residència (sol·licitud d'ajudes, apartat E, autorització).  
  
En el cas de no subscriure l'autorització corresponent, el sol·licitant estarà obligat a aportar els documents següents:  
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.  
- Certificat de la Tresoreria General de la Seguretat Social que acredite que el sol·licitant es troba al corrent en el compliment de les seues obligacions amb la Seguretat Social  
- Certificat de les direccions territorials de la Conselleria d'Hisenda i Model Econòmic que acredite que el sol·licitant no té deutes de naturalesa tributària amb la Generalitat.  
Si el sol·licitant no dóna aquesta autorització i és persona física, haurà d'aportar una còpia del seu document nacional d'identitat; si és persona jurídica, una còpia del document nacional d'identitat del representant legal.  
3. En el cas que els documents que han d'acompanyar la sol·licitud de concessió de les ajudes ja estiguen en poder de qualsevol òrgan de l'administració actuant, el sol·licitant podrà acollir-se al que estableix l'apartat d de l'article 53 de la Llei 39/2015, d'1 d'octubre, del procediment administratiu comú de les administracions públiques, sempre que es faça constar la data i l'òrgan o dependència en què van ser presentats o, si és el cas, emesos, i que no hagen transcorregut més de cinc anys des de la finalització del procediment a què corresponguen.  
  
4. En els supòsits d'impossibilitat material d'obtindre la documentació, l'òrgan competent podrà requerir el sol·licitant perquè la presente, o, a falta d'això, acredite per altres mitjans els requisits a què es referisca la documentació.  
5 A més de la documentació assenyalada en aquest article sisé, el Servei del Llibre i Biblioteques, com a òrgan instructor, podrà, en qualsevol moment de la tramitació de l'expedient, demanar qualsevol altra informació que considere necessària per a conéixer i comprendre millor l'aplicació de la subvenció.  
  
Seté. Termini i lloc de presentació de sol·licituds  
1. El termini de presentació de les sol·licituds serà de trenta dies naturals a comptar de l'endemà de la publicació d'aquesta resolució en el Diari Oficial de la Generalitat Valenciana. L'incompliment d'aquest termini determinarà automàticament l'exclusió del procediment.  
2. Quan la sol·licitud no reunisca els requisits o quan falte algun document complementari dels exigits, es requerirà les entitats interessades perquè ho esmenen en el termini de 10 dies, amb indicació que, si no ho fa així, es considerarà que desisteix de la petició, després de la resolució dictada a aquest efecte.  
Les sol·licituds, junt amb la documentació corresponent, es presentaran preferentment en el Registre Auxiliar de la Biblioteca Valenciana (monestir de Sant Miquel dels Reis, av. Constitució, 284, 46316 València); en els registres de les direccions territorials d'Educació, Investigació, Cultura i Esport de Castelló, València o Alacant, o per qualsevol dels mitjans establits en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
  
Si la sol·licitud no es presenta en el Registre Auxiliar de la Biblioteca Valenciana, es podrà remetre un fax a l'òrgan gestor de la convocatòria (Direcció General de Cultura i Patrimoni, núm. 614 279 284), amb indicació del número i la data d'entrada en el registre i l'òrgan on s'ha presentat la sol·licitud.  
En el supòsit que la documentació es presente en correus, es regularà per l'article 31 del Reial decret 1829/1999, de 3 de desembre, pel qual s'aprova el reglament que regula la prestació dels serveis postals.  
  
El fitxer electrònic (format XLS) utilitzat per a generar el formulari de dades de les obres que figura com a annex d'aquesta resolució, també haurà de ser remés, una vegada emplenat, pels sol·licitants a l'adreça de correu electrònic silva\_uzze@zxd.sg.  
3. Aquest procediment estarà publicat en la seu electrònica de la Generalitat, https://sede.gva.es, i podrà realitzar-se la presentació telemàtica de les sol·licituds a través del catàleg de procediments administratius de la Generalitat. Per a poder accedir a aquest sistema telemàtic, la persona que ho sol·licite haurà de disposar d'algun dels sistemes de signatura electrònica admesos en la seu de la Generalitat. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica.  
4. La presentació de la sol·licitud per a optar a aquesta ajuda implica la plena acceptació pel sol·licitant d'aquesta resolució de convocatòria i de les bases reguladores per a la concessió de subvencions a l'edició electrònica de llibres publicades en l'Ordre 75/2016, de 29 de novembre, de la Conselleria d'Educació, Investigació, Cultura i Esport.  
  
  
Huité. Criteris per a determinar l'import de la subvenció  
1. Les subvencions seran concedides, d'acord amb els principis de publicitat, transparència, objectivitat, igualtat i no-discriminació, per mitjà del procediment de concurrència competitiva, als sol·licitants que complisquen els requisits i realitzen les activitats assenyalades en aquesta resolució.  
2. Els criteris i límits per a la concessió i càlcul de la subvenció que s'hagen d'atorgar seran els establits en l'article 9.4 de l'Ordre 75/2016, de 29 de novembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a l'edició electrònica de llibres (DOGV 7929, 01.12.2016).  
3. D'acord amb el que estableix l'article 9.5 de les bases reguladores esmentades, les fases per a l'atorgament de la subvenció són:  
Fase primera. Comprovació de la documentació  
En primer lloc, es comprovarà que la documentació justificativa que acompanya la sol·licitud acredita suficientment la quantia sol·licitada per l'interessat en concepte de subvenció i s'ajusta a l'objecte establit en les bases de la convocatòria de subvencions. En el cas que la documentació aportada no justifique suficientment el total sol·licitat, aquesta quantitat es reduirà en la part que corresponga.  
Fase segona. Assignació de la subvenció  
La dotació econòmica de cada una de les àrees o modalitats d'activitats fixades en l'article tercer d'aquesta convocatòria es distribuirà entre els beneficiaris en funció dels criteris i límits establits en l'article 9.4 de l'Ordre 75/2016, de 29 de novembre, de la Conselleria d'Educació, Investigació, Cultura i Esport. Després de l'aplicació d'aquests criteris i límits, l'import de la subvenció a cada sol·licitant en cada una de les modalitats indicades respondrà a la formula de repartiment «subvenció = (X\*I)/T», d'acord amb els factors següents:  
  
X = dotació econòmica de la modalitat  
I = import total de les despeses subvencionables per cada llibre en edició electrònica per al qual se sol·licite subvenció  
T = suma dels factors Y corresponents a tots els sol·licitants de la modalitat.  
L'ordre en què els sol·licitants incloguen els llibres per als quals es realitza la sol·licitud marcarà l'ordre de prelació en l'adjudicació.  
4. Tota alteració de les condicions tingudes en compte per a la concessió de la subvenció, i en tot cas, l'obtenció concurrent d'altres subvencions o ajudes concedides per altres administracions o ens públics o privats, podran donar lloc a la modificació o a la revocació de la resolució de concessió, així com al reintegrament de les quantitats percebudes en els termes establits per l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per l'article 37 de la Llei 38/2003, de 17 de novembre, general de subvencions, i al procediment sancionador corresponent.  
  
  
Nové. Compatibilitat amb altres subvencions i ingressos  
1. Aquestes subvencions seran compatibles amb la percepció d'altres subvencions procedents de qualssevol administracions o ens públics o privats, nacionals o internacionals, sempre que el conjunt de totes no supere el cost de l'activitat subvencionada.  
2. Als efectes del control dels límits exposats anteriorment, s'exigirà als sol·licitants una declaració responsable en què s'indiquen totes les subvencions que tinguen sol·licitades o concedides per al mateix objecte. Així mateix, s'inclouran en aquesta declaració totes les subvencions que hagen sigut concedides d'acord amb un règim expressament designat com de minimis, i que l'entitat tinga concedides durant l'exercici fiscal en curs i els dos exercicis fiscals anteriors.  
  
D'acord amb l'article 6 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, als efectes de la tramitació, l'Administració comprovarà les dades a què es refereixen les declaracions responsables mencionades.  
  
Deu. Termini de resolució i notificació  
1. El termini màxim per a resoldre i notificar la resolució serà de sis mesos a comptar de la publicació d'aquesta convocatòria en el Diari Oficial de la Generalitat Valenciana.  
2. Les sol·licituds sobre les quals no recaiga una resolució expressa en aquest termini podran entendre's desestimades o denegades, sense perjuí de l'obligació legal de resoldre establida en l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
Onze. Obligacions dels beneficiaris  
1. A més de les obligacions que, amb caràcter general, s'estableixen en l'article 14 de la Llei 38/2003, de 23 de novembre, general de subvencions, són obligacions de les editorials beneficiàries de la subvenció les previstes en l'article 3 de l'Ordre 75/2016, de 29 de novembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a l'edició electrònica de llibres (DOGV 7929, 01.12.2016).  
  
2. Els beneficiaris hauran de complir, així mateix, les obligacions de publicitat previstes en l'apartat 4 de l'article 18 de la Llei 38/2003, de 17 de novembre, general de subvencions, i en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana. Aquesta difusió es realitzarà preferentment a través de les corresponents pàgines web.  
3. La concessió de la subvenció en qualsevol de les àrees o modalitats establides en l'article tercer d'aquesta resolució suposarà, per part de les editorials, la cessió d'una única llicència d'ús en les plataformes de préstec en què participe la Generalitat, amb un límit de vint-i-una descàrregues, amb les degudes garanties de protecció, seguretat i transparència per a l'empresa editorial.  
  
Dotze. Justificació de les subvencions  
La justificació de la subvenció es realitzarà, en el moment de la sol·licitud, per mitjà de la presentació davant de la Direcció General de Cultura i Patrimoni de la documentació necessària establida en l'article sisé d'aquesta resolució.  
  
Tretze. Règim de lliurament de pagaments  
1. El pagament s'efectuarà d'una sola vegada, per mitjà d'una transferència bancària, una vegada publicada la resolució d'adjudicació, sempre que el beneficiari complisca els requisits exigits per la Llei 38/2003, general de subvencions, tal com s'exigeix en l'Ordre 75/2016, de 29 de novembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a l'edició electrònica de llibres (DOGV 7929, d'01.12.2016).  
2. L'aportació de la conselleria competent en matèria del llibre serà, com a màxim, del 100 % del cost de la despesa que es realitze. Els beneficiaris hauran d'aportar amb càrrec al seu pressupost la part no finançada per la Generalitat.  
3. Amb caràcter previ al pagament de la subvenció, el beneficiari haurà de trobar-se al corrent en el compliment de les obligacions tributàries i davant de la Seguretat Social.  
  
Catorze. Notificació o publicació dels tràmits del procediment  
1. El mitjà de notificació de cada un dels tràmits d'aquest procediment serà per correu certificat, excepte la notificació de la resolució, que es publicarà en el Diari Oficial de la Generalitat Valenciana.  
  
2. Les subvencions concedides seran objecte de publicació en la Base de Dades Nacional de Subvencions.  
  
Quinze. Delegació  
Es delega en la persona titular de la direcció general amb competència en matèria del llibre la facultat de concedir o de denegar aquestes subvencions, amb un informe previ i una proposta de la comissió d'avaluació. Així mateix, se l'autoritza a adoptar les mesures oportunes per al compliment i l'aplicació de les bases reguladores i per a resoldre totes les incidències que es plantegen a l'hora d'interpretar-les i executar-les.  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es podrà recórrer potestativament en reposició o bé es podrà plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs potestatiu de reposició haurà d'interposar-se davant del conseller d'Educació, Investigació, Cultura i Esport, en el termini d'un mes a comptar des de l'endemà de la publicació d'aquesta resolució en el Diari Oficial de la Generalitat Valenciana.  
b) El recurs contenciós administratiu haurà de ser interposat davant dels jutjats contenciosos administratius de la Comunitat Valenciana, en el termini de dos mesos a comptar des de l'endemà de la publicació d'aquesta resolució en el Diari Oficial de la Generalitat Valenciana.  
  
  
València, 5 d'abril de 2017.- El conseller d'Educació, Investigació, Cultura i Esport: Vicent Marzà Ibáñez.